Δημόσια πρόσκληση για τη χαρτογράφηση των ιδιωτικών επενδυτικών σχεδίων σε δίκτυα NGA

# Εισαγωγή

Η Γενική Γραμματεία Τηλεπικοινωνιών και Ταχυδρομείων του Υπουργείου Ψηφιακής Διακυβέρνησης στo πλαίσιo της επικαιροποίησης του Εθνικού Ευρυζωνικού Πλάνου για την προγραμματική περίοδο 2021-2027, προτίθεται να προχωρήσει σε χαρτογράφηση των ιδιωτικών επενδυτικών σχεδίων σε δίκτυα NGA.

Η διαδικασία χαρτογράφησης είναι απαραίτητη προκειμένου να προσδιοριστούν οι ανάγκες δημόσιας παρέμβασης και να αξιολογηθεί το επενδυτικό κενό που πρέπει να αντιμετωπιστεί ώστε να επιτευχθούν οι στόχοι συνδεσιμότητας που τίθενται στις σχετικές στρατηγικές της ΕΕ «Προς μια ευρωπαϊκή κοινωνία των Gigabit»[[1]](#footnote-1) και «Ψηφιακή πυξίδα: ο ευρωπαϊκός τρόπος για την ψηφιακή δεκαετία»[[2]](#footnote-2). Ταυτόχρονα, η διαδικασία αυτή αποτελεί προαπαιτούμενο για τη συμβατότητα των τυχόν παρεμβάσεων με τους κανόνες περί κρατικών ενισχύσεων.

Ο στόχος της χαρτογράφησης είναι να προσδιοριστεί η παρούσα κατάσταση ευρυζωνικής κάλυψης κάθε συγκεκριμένης περιοχής (καθώς και της κατάστασης στο εγγύς μέλλονέτσι όπως πρόκειται να διαμορφωθεί χωρίς τις τυχόν νέες δημόσιες παρεμβάσεις). Το χρονικό εύρος των ιδιωτικών επενδυτικών σχεδίων για το οποίο ζητούνται πληροφορίες στο πλαίσιο της δημόσιας πρόκλησης (ΔΠ) καθορίζεται έως το τέλος του 2025. **Τονίζεται ότι στο αντικείμενο της ΔΠ εμπίπτουν μόνο τα ιδιωτικά επενδυτικά σχέδια, αυτά δηλαδή που τυγχάνουν αμιγώς ιδιωτικής χρηματοδότησης,** προκειμένου να διασφαλισθεί ότι οι τυχόν νέες δημόσιες παρεμβάσεις δεν θα αποτελέσουν αιτία στρέβλωσης του ανταγωνισμού ή παραγκωνισμού των ιδιωτών επενδυτών. Διευκρινίζεται ότι οι περιοχές όπου υλοποιούνται (ή πρόκειται να υλοποιηθούν έως το τέλος του 2025) ιδιωτικά επενδυτικά σχέδια, περιλαμβάνουν και αυτές όπου η ζήτηση από πλευράς τελικών χρηστών ενισχύεται μέσω του κουπονιού SFBB\_voucher στο πλαίσιο του έργου Superfast Broadband. Οι περιοχές αυτές θα πρέπει να υποβληθούν από τους παρόχους που αναπτύσσουν υποδομές στο πλαίσιο της παρούσας ΔΠ.

Tα στοιχεία που θα διατεθούν από τους συμμετέχοντες στη ΔΠ θα τύχουν διαχείρισης ως εμπιστευτική πληροφορία, θα ληφθούν τα ενδεδειγμένα μέτρα για την προστασία του εμπιστευτικού τους χαρακτήρα και η χρήση-επεξεργασία τους θα γίνει αποκλειστικά για τους σκοπούς που αναφέρει η ΔΠ.

Ως ημερομηνία έναρξης της ΔΠ ορίζεται η 26.5.2021 και ως ημερομηνία λήξης η 18.06.2021.

Κατά τη διάρκεια της ΔΠ είναι δυνατό να παρέχονται από την ΓΓΤΤ διευκρινιστικές απαντήσεις σε ερωτήσεις των ενδιαφερομένων, οι οποίες πρέπει να υποβάλλονται επώνυμα, μόνο μέσω ηλεκτρονικού ταχυδρομείου στην ηλεκτρονική διεύθυνση ggtt@mindigital. gr, αναγράφοντας στο θέμα του e-mail: «Δημόσια Διαβούλευση για τη χαρτογράφηση των ιδιωτικών επενδυτικών σχεδίων σε δίκτυα NGA για την επικαιροποίηση του Εθνικού Ευρυζωνικού Πλάνου».

Οι τελικές επίσημες θέσεις, παρατηρήσεις και δηλώσεις προθέσεων επένδυσης που αφορούν τα ανωτέρω περιγραφέντα ζητήματα της ΔΠ, θα πρέπει να κατατεθούν σε επεξεργάσιμη ηλεκτρονική μορφή, καθώς και σε φυσική μορφή, μαζί με το αντίστοιχο συνοδευτικό - τεκμηριωτικό υλικό, εντός σφραγισμένου φακέλου μέχρι την καταληκτική ημερομηνία της ΔΠ στην ΓΓΤΤ. Ο φάκελος θα πρέπει να αναγράφει εξωτερικά:

* Τα πλήρη στοιχεία του παρόχου.
* Την ένδειξη “Δημόσια Διαβούλευση για τη χαρτογράφηση των ιδιωτικών επενδυτικών σχεδίων σε δίκτυα NGA για την επικαιροποίηση του Εθνικού Ευρυζωνικού Πλάνου”

# Ζητούμενα στοιχεία της ΔΠ

## Περιοχές κάλυψης των ιδιωτικών επενδυτικών σχεδίων

Ζητείται από τους συμμετέχοντες που δραστηριοποιούνται ή πρόκειται να δραστηριοποιηθούν στην ανάπτυξη υποδομών NGA μέχρι το τέλος του έτους 2025, να προσδιορίσουν σε βαθμό λεπτομέρειας Περιοχής Κάλυψης ενός Υπαίθριου Κατανεµητή -ΠΚΥΚ[[3]](#footnote-3) τις περιοχές που καλύπτονται από τις υφιστάμενες (καθώς και αυτές πρόκειται να καλυφθούν από τις σχεδιαζόμενες) επενδύσεις τους. **Τονίζεται ότι για να ελαχιστοποιηθεί ο κίνδυνος αποκλίσεων ή μη πλήρους υλοποίησης των επενδυτικών σχεδίων, είναι πιθανόν να ζητηθούν επιπλέον δεσμεύσεις από αυτές που ζητούνται με το παρόν (όπως ενδεικτικά Απόσπασμα εγκεκριμένου από το Διοικητικό Συμβούλιο επιχειρηματικού πλάνου, ανάλυση πηγών χρηματοδότησης που θα χρησιμοποιηθούν για την υλοποίησή του με εγκεκριμένες πιστώσεις από τυχόν χρηματοδότες κλπ) βάσει όσων προβλέπονται στην παράγραφο 65 των ‘Κατευθυντηρίων γραμμών’**[[4]](#footnote-4).

Ο προσδιορισμός θα πρέπει να διατεθεί σε μορφή πίνακα, όπου θα περιλαμβάνονται τουλάχιστον τα ακόλουθα[[5]](#footnote-5) για όλες τις ΠΚΥΚ:

* 1. Κωδικός ΥΚΕΕ/ΥΚΚ [WCRM]
	2. Τεχνολογία πρόσβασης (με κατηγοριοποίηση σύμφωνα με το Table 25, ήτοι, DSL, VDSL, VECT, DOC1, DOC3, FTTH/B, FWA, WIFI, OTHER)
	3. Έτος έναρξης παροχής υπηρεσίας
	4. Αναμενόμενη ταχύτητα καθόδου σε συνθήκες αιχμής - Expected peak time download (με κατηγοριοποίηση σύμφωνα με τον Annex 25: ήτοι  1000, 300, 100, 30, 10, 2).
	5. Αναμενόμενη ταχύτητα ανόδου σε συνθήκες αιχμής - Expected peak time upload (με κατηγοριοποίηση σύμφωνα με τον Annex 25: ήτοι  1000, 300, 100, 30, 10, 2).
	6. Tύπος VHCN (με κατηγοριοποίηση σύμφωνα με το Table 15 ήτοι: 0,1,3, λαμβάνοντας υπόψη και τη σχετική εξειδίκευση των VHCN[[6]](#footnote-6))
	7. Αριθμός καλυπτόμενων ανεξάρτητων χώρων (number of premises passed) εφόσον είναι διαθέσιμος

## Δέσμευση πρόθεσης τήρησης των επενδυτικών σχεδίων

Οι ιδιώτες επενδυτές, προκειμένου να τεκμηριώσουν τη δέσμευσή τους για την υλοποίηση των υποβληθέντων στοιχείων θα πρέπει (με την επιφύλαξη των αναφερομένων στην παράγραφο2.1) να προσκομίσουν επιστολή του νόμιμου εκπροσώπου με δεσμευτική δήλωση για την πρόθεση υλοποίησης του υποβληθέντος επιχειρηματικού πλάνου στις συγκεκριμένες περιοχές έως το τέλος του 2025.

Εφόσον απαιτηθεί, μπορούν να ζητηθούν κατά περίπτωση πρόσθετα στοιχεία ή διευκρινίσεις για την πλήρη αποσαφήνιση του σχεδιασμού κάθε παρόχου.

1. COM (2016) 587, Συνδεσιμότητα για ανταγωνιστική ψηφιακή ενιαία αγορά — Προς μια ευρωπαϊκή κοινωνία των Gigabit [↑](#footnote-ref-1)
2. COM (2021) 118, 2030 — Ψηφιακή πυξίδα: ο ευρωπαϊκός τρόπος για την ψηφιακή δεκαετία [↑](#footnote-ref-2)
3. Σε περίπτωση που κάποιος από τους ενδιαφερομένους επιθυμεί να αποκτήσει πρόσβαση σε περεταίρω στοιχεία, μπορεί να απευθυνθεί στην ΕΕΤΤ. [↑](#footnote-ref-3)
4. Κατευθυντήριες γραμμές της ΕΕ για την εφαρμογή των κανόνων στον τομέα των κρατικών ενισχύσεων όσον αφορά την ταχεία ανάπτυξη των ευρυζωνικών δικτύων 2013/C 25/01 [↑](#footnote-ref-4)
5. σύμφωνα με τις κατευθυντήριες γραμμές και τους ορισμούς των σχετικών εννοιών που περιλαμβάνονται στο ‘[BEREC Guidelines to assist NRAs on the consistent application of Geographical surveys of network deployments](https://berec.europa.eu/eng/document_register/subject_matter/berec/regulatory_best_practices/guidelines/9027-berec-guidelines-to-assist-nras-on-the-consistent-application-of-geographical-surveys-of-network-deployments)’ [↑](#footnote-ref-5)
6. ‘[BEREC Guidelines on Very High Capacity Networks](https://berec.europa.eu/eng/document_register/subject_matter/berec/regulatory_best_practices/guidelines/9439-berec-guidelines-on-very-high-capacity-networks)’ [↑](#footnote-ref-6)